b'\n_START_ARTICLE_\nPaflagonija\n_START_PARAGRAPH_\nPaflagonija (gr\xc5\xa1ko: \xce\xa0\xce\xb1\xcf\x86\xce\xbb\xce\xb1\xce\xb3\xce\xbf\xce\xbd\xc3\xad\xce\xb1 latinsko: Paphlagonia) je anti\xc4\x8dna pokrajina na obali \xc4\x8crnega morja v osrednji severni Anatoliji med Bitinijo in Pontom. Od Frigije, kasnej\xc5\xa1e Galatije, je bila lo\xc4\x8dena z vzhodnim podalj\xc5\xa1kom Bitinijskega Olimpa. Strabon pravi, da je bila njena zahodna meja reka Partenij, vzhodna meja pa reka Halis.\n_START_SECTION_\nZgodovina\n_START_PARAGRAPH_\nPrvo znano naselje v Paflagoniji je bila gr\xc5\xa1ka kolonija Sinop na obali \xc4\x8crnega morja. V 6. stoletju pr. n. \xc5\xa1t. je formalno spadala pod Lidijo, nato pa je bila del Perzijskega cesarstva. V 4. stoletju pr. n. \xc5\xa1t. je pri\xc5\xa1la pod oblast makedonskih kraljev. Po smrti Aleksandra Velikega jo je skupaj s Kapadokijo in Misijo dobil Evmen, a je kljub spremembi oblasti obdr\xc5\xbeala relativno samostojnost pod doma\xc4\x8dimi vladarji. Leta 182 pr. n. \xc5\xa1t. je Morzij osvojil gr\xc5\xa1ko kolonijo Sinop in zdru\xc5\xbeil vsa paflagonska ozemlja, leta 107. pr. n. \xc5\xa1t. pa je Pilemen Paflagonijo v oporoki zapustil pontskemu kralju Mitridatu VI.. Mitridat si je nato Paflagonijo razdelil z bitinijskim kraljem Nikomedom III.. Paflagonija je bila del Pontskega kraljestva do Mitridatovega padca leta 65. pr. n. \xc5\xa1t.._NEWLINE_V 1. stoletju pr. n. \xc5\xa1t. so paflagonski doma\xc4\x8di vladarji (Kastor, Dejotar) priznali suverenost Rimskega cesarstva. Pompej je obalna podro\xc4\x8dja Paflagonije in velik del Ponta pridru\xc5\xbeil rimski provinci Bitiniji, notranjost de\xc5\xbeele pa je ostala v posesti lokalnih vladarjev, dokler ni njihova dinastija izumrla, potem pa je tudi to ozemlje postalo del Rimskega cesarstva. Ime Paflagonija se je ohranilo samo \xc5\xa1e med geografi, vendar njene meje, tako pravi Klavdij Ptolemaj, niso bile jasno dolo\xc4\x8dene. Paflagonija se je kot samostojna provinca ponovno pojavila v 5. stoletju n. \xc5\xa1t..\n_START_SECTION_\nGeografija\n_START_PARAGRAPH_\nVelik del ozemlja Paflagonije je gorat, doline pa so rodovitne in v njih dobro uspevajo le\xc5\xa1niki in sadje, predvsem slive, \xc4\x8de\xc5\xa1nje in hru\xc5\xa1ke. Gore so gosto pora\xc5\xa1\xc4\x8dene z gozdovi, v katerih je veliko zelenike. Obalo so \xc5\xbee zelo zgodaj naselili Grki. Najbolj znano naselje je bil Sinop, ki so gaustanovili Mileti okrog leta 630 pr. n. \xc5\xa1t. Amastris, ki je nekaj kilometrov oddaljen on reke Partenij, je postal pomemben kasneje med vladanjem makedonskih kraljev. Mesto Amis, je bilo Sinopova kolonija in je le\xc5\xbealo malo vzhodno od reke Halis. Strabon o njem pravi, da ne spada v o\xc5\xbejo Paflagonijo in da je velik rival star\xc5\xa1evskega mesta. _NEWLINE_Najpomebnej\xc5\xa1e mesto v notranjosti Paflagonije je bila Gangra, ki se je kasneje preimenovala v Germanikopol in je bila nekaj \xc4\x8dasa prestolnica pafagonskih kraljev. Mesto je stalo v bli\xc5\xbeini meje z Galatijo. Drugo pomembno mesto je bilo Pompejopol v dolini reke Amnias. V bli\xc5\xbeini mesta so bili rudniki minerala, ki ga Strabon imenuje sandarake. Mineral je rde\xc4\x8di arzen ali arzenov sulfid (realgar ali auripigment), ki so ga v velikih koli\xc4\x8dinah izva\xc5\xbeali iz Sinopa in so ga uporabljali kot barvilo.\n_START_SECTION_\nPrebivalci\n_START_PARAGRAPH_\nV \xc4\x8dasu Hetitov je bila Paflagonija naseljena z ljudstvom Ka\xc5\xa1ka, katerih etni\xc4\x8dna povezava s Paflagonci ni povsem jasna. Izgleda, da so bili oboji v sorodu s prebivalci sosednje Kapadokije, ki so govorili eno od anatolskih nare\xc4\x8dij indoevropskih jezikov. Strabon je rekel, da njihov jezik \xc2\xbbnekaj posebnega\xc2\xab. _NEWLINE_Paflagonci so bili eno najstarej\xc5\xa1ih anatolskih ljudstev (Iliada, ii, 851-857), vendar v zgodovini niso igrali nobene vidne vloge. Herodot jih omenja med ljudstvi, ki jih je premagal Kroes, Kserksu pa so leta 480 pr. n. \xc5\xa1t. poslali velik oddelek vojakov. Ksenofont o njih pravi, da imajo svojega vladarja. Ker Paflagonije med na\xc5\xa1tevanjem okoli\xc5\xa1kih satrapij ne omenja, bi to lahko pomenilo, da so bili zaradi svoje geografske lege \xe2\x80\x93 visokih gora s te\xc5\xbeavnimi prelazi \xe2\x80\x93 bolj ali manj svobodni._NEWLINE_Izgleda, da so se vsi njihovi vladarji imenovali Pylaimenes. To naj bi pomenilo, da so potomci paflagonskega vladarja z istim imenom, ki ga omenja Iliada.'